Illum il-Kunsill adotta konklużjonijiet dwar l-isfruttament tal-opportunitajiet tad-diġitalizzazzjoni għall-aċċess għall-ġustizzja. Id-diġitalizzazzjoni ulterjuri tas-sistemi ġudizzjarji tal-istati membri għandha potenzjal enormi li tkompli tiffaċilita u ttejjeb l-aċċess għall-ġustizzja għaċ-ċittadini madwar l-UE. L-għodod diġitali jistgħu jgħinu biex jiġu strutturati aħjar il-proċeduri u biex jiġi awtomatizzat u aċċellerat it-trattament ta' kompiti standardizzati u uniformi, u b'hekk jiżdiedu l-effettività u l-effiċjenza tal-proċeduri tal-qorti. Il-kriżi tal-COVID-19 ikkonfermat il-ħtieġa li jsir investiment u li jsir użu mill-għodod diġitali fil-proċedimenti ġudizzjarji. F'dan il-kuntest, il-konklużjonijiet iħeġġu lill-istati membri biex iżidu l-użu tal-għodod diġitali matul il-proċedimenti ġudizzjarji u jappellaw lill-Kummissjoni biex tiżviluppa strateġija komprensiva tal-UE dwar id-diġitalizzazzjoni tal-ġustizzja sa tmiem l-2020. Jenfasizzaw ukoll li l-użu tat-teknoloġiji diġitali ma għandux idgħajjef il-prinċipji fundamentali tas-sistemi ġudizzjarji, inkluż l-indipendenza u l-imparzjalità tal-qrati, il-garanzija ta' protezzjoni legali effettiva u d-dritt għal smigħ ġust u pubbliku. Il-konklużjonijiet jinnotaw ukoll il-ħtieġa tal-promozzjoni tal-ħiliet diġitali fil-qasam tal-ġustizzja, biex l-imħallfin, il-prosekuturi, il-persunal ġudizzjarju u prattikanti oħra fil-qasam tal-ġustizzja jkunu jistgħu jużaw l-għodod diġitali b'mod effettiv u bir-rispett dovut għad-drittijiet u l-libertajiet ta' dawk li jkunu qed ifittxu ġustizzja. It-test jinnota li l-użu tal-intelliġenza artifiċjali fil-qasam tal-ġustizzja diġà qed jiġi riċerkat u żviluppat u jirrikonoxxi li għandu l-potenzjal li jtejjeb il-funzjonament tas-sistemi ġudizzjarji. Huwa jissottolinja li l-użu ta' għodod tal-intelliġenza artifiċjali ma jistax jinterferixxi mas-setgħa tat-teħid ta' deċiżjonijiet tal-imħallfin jew l-indipendenza ġudizzjarja, jew jikser id-dritt għal proċess ġust u rimedju effettiv. Konklużjonijiet tal-Kunsill: aċċess għall-ġustizzja - nisfruttaw l-opportunitajiet tad-diġitalizzazzjoni Futur diġitali għall-Ewropa (informazzjoni ġenerali) Ara l-paġna tal-laqgħa